༄༅། །དང་པོའི་ལས་ཅན་གྱི་བྱ་བའི་རིམ་པ་དང་ལམ་རིམ་བགྲོད་ཚུལ་

(《ལུ》དཔལ་ཀྱེ་རྡོ་རྗེའི་ལས་དང་པོ་པའི་བྱ་བ་)བཞུགས། །

༄༅། །ཨོཾ་སྭ་སྟི་སིདྡྷཾ། དཔལ་ལྡན་འཁྲུལ་པ་ཀུན་བཅོམ་ཞིང་། །འགྲོ་ལ་རྩེ་གཅིག་བྱམས་པ་དང་། །བརྩེ་བས་མ་ནོར་ལེགས་པའི་ལམ། །གསུང་མཛད་བླ་མ་ལ་ཕྱག་འཚལ། །ཀྱེ་ཡི་རྡོ་རྗེ་འདིར་དབང་བསྐུར། །དང་པོའི་ལས་ཅན་ལ་ཕན་ཕྱིར། །དེ་ཡི་བྱ་བ་བླ་མ་ཡི། །གསུང་བཞིན་འབད་པས་བྲི་བར་བྱ། །དང་པོར་རེ་ཞིག་སེམས་ཅན་ཐམས་ཅད་ལ་གཅིག་ཏུ་བརྩེ་བའི་བློས། བསླབ་པ་གསུམ་གྱིས་ལེགས་པར་སྦྱངས་པའི་བློ་ཅན། བསླབ་པ་གསུམ་ལ་ལེགས་པར་གནས་པ་གསང་སྔགས་ཀྱི་ཚུལ་ལ་མཁས་ཤིང་སྤྱོད་པའི་བླ་མ་བསྟེན་པ། དཔལ་ཀྱེའི་རྡོ་རྗེ་ལས་གསུངས་པའི་དཀྱིལ་འཁོར་དུ་ཞུགས་ནས་དབང་བསྐུར་ཏེ། དམ་ཚིག་དང་སྡོམ་པ་ཡང་དག་པར་བཟུང་བའི་སྔགས་པས། ཐོག་མར་རྩ་བའི་ལྟུང་བ་ལ་སོགས་པ་བྱ་བ་དང་། བྱ་བ་མ་ཡིན་པའི་ཆ་ཤེས་པར་བྱ་སྟེ། དེ་ལ་ལེགས་པར་བསླབ་པར་བྱའོ། །དེ་ནས་རྣལ་འབྱོར་ལ་བརྩོན་པར་བྱ་སྟེ། དེའང་འདི་ལྟར་ལས་དང་པོ་པས་ནི་རྒྱུན་དུ་མཉམ་པར་བཞག་པའམ་མ་བཞག་ཀྱང་བྱང་ཆུབ་ཀྱི་སེམས་དང་དེ་ཁོ་ན་ཉིད་ཀྱིས་ཟིན་པའི་སྤྱོད་པ་མཉམ་པར་བཞག་པ་དང་ཁྱད་པར་མེད་པ་སྤྱོད་པར་ནུས་པ་ནི་མ་ཡིན་ཏེ། དེ་སེམས་ལ་ལེགས་པར་དབང་དུ་གྱུར་པ་མ་ཡིན་པའི་ཕྱིར་རོ། །དེ་བས་ན་ཉིན་ཞག་གིས་ཐུན་དུ་ཕྱེ་སྟེ། མཉམ་པར་བཞག་པ་དང་། མཉམ་པ་ལས་ལངས་པའི་སྤྱོད་པ་ལ་འབད་པར་བྱའོ། ། འདི་ལྟར་རང་གི་ཁྱིམ་དུ་ནངས་པར་སྔར། །ལེགས་ལངས་ལུས་སེམས་བྱིན་གྱིས་བརླབ་བྱ་(《ལུ》བྱས་)སྟེ། །དག་པ་དྲན་དང་སྨོན་ལམ་ལེགས་བཏབ་སྟེ། །སྒྱུ་འདྲའི་ལྷ་ཡིས་ཀུན་ཏུ་སྤྱོད་པ་བརྩམ། །བསམ་གྱིས་མི་ཁྱབ་པའམ་ཐིག་ལེའི་ངང་ལས་ཐོ་རངས་ཀྱི་དུས་སུ་ལྡང་བའི་རྣལ་འབྱོར་གྱིས་ལྷག་པའི་ལྷར་ལངས་ཏེ་སྙིང་གར་རེ་ཕ་ལས་བྱུང་བའི་ཉི་མ་ལ་ཧཱུྃ་གི་རྣམ་པ་ཁ་དོག་སྔོན་པོ་དམིགས་པར་བྱས་ལ༑ དེ་ནས་དག་པ་རྗེས་སུ་དྲན་པར་བྱ་སྟེ། སྙིང་རྗེའི་སྤྱན་ནི་དམར་པོ་ལ། ། ཞེས་བྱ་བ་ལ་སོགས་པ་བརྗོད་ཅིང་དོན་དྲན་པར་བྱའོ། །དེ་ནས་སྲོད་ཀྱི་ཐུན་བསྒོམས་པའི་དགེ་བ་བསྔོ་བ་དང་། རིགས་སུ་སྐྱེ་དང་ཞེས་བྱ་བ་ལ་སོགས་པས་སྨོན་ལམ་གདབ་ཅིང་རྡོ་རྗེའི་གླུ་བླང་བར་བྱའོ། །དེ་ནས་ལེགས་པར་ལངས་ཏེ་བསམ་གཏན་གྱི་ཡན་ལག་ཏུ་ཁྲུས་ཀྱི་རྣལ་འབྱོར་བྱ་བའི་ཕྱིར། སྙིང་གའི་ས་བོན་གྱི་འོད་ཀྱིས་སངས་རྒྱས་དང་བྱང་ཆུབ་སེམས་དཔའ་དང་། རིག་མ་དང་ལྷ་མོ་དང་༑ ཁྲོ་བོའི་ཚོགས་རྣམས་སྤྱན་དྲངས་ཏེ། དེ་དག་ལ་ཡིད་ལས་བྱུང་བའི་མཆོད་པས་ཡང་དག་པར་མཆོད་དེ། ཨ་བྷི་ཥིཉྩ་ཏུ་མཱཾ་སརྦ་ཏ་ཐཱ་ག་ཏ་ཞེས་བྱ་བ་ལ་སོགས་པས་གསོལ་བ་གདབ་པར་བྱའོ། །དེ་ནས་དེ་བཞིན་གཤེགས་པ་དེ་དག་ཧེ་རུ་ཀའི་རྣམ་པར་གྱུར་ཏེ། རིན་པོ་ཆེ་ལས་བྱས་པའི་བུམ་པ་བདུད་རྩིས་གང་བས་སྤྱི་བོ་ནས་དབང་བསྐུར་ཞིང་། བྱང་ཆུབ་སེམས་དཔའ་དང་། རིག་མ་དང་། ལྷ་མོ་དང་། ཁྲོ་བོ་རྣམས་ཀྱིས་བཀྲ་ཤིས་ཀྱི་ཚིགས་སུ་བཅད་པ་དང་། རྡོ་རྗེའི་གླུ་དང་༑མཆོད་པའི་སྤྲིན་དང་། བགེགས་སྐྲོད་པར་བྱེད་པར་བསམས་ཏེ་ཁྲུས་བྱའོ༑༑དེ་ནས་བྲིས་པའམ་འབུར་དུ་བྱས་པའམ་དེ་ལྟ་མིན་ནའང་རྟེན་གྱི་མཎྜལ་གྱི་སྤྱན་སྔར་ཚོགས་བསག་པའི་ཕྱིར། རྟེན་གྱི་དཀྱིལ་འཁོར་གྱི་ཆོ་ག་བརྗོད་པར་བྱ་སྟེ། ཁྲུ་གང་གི་ཚད་དམ་དེ་ལས་ལྷག་པའི་ས་བྱི་དོར་ལེགས་པར་བྱས་ལ། བའི་རྣམ་ལྔ་དང་། བདུད་རྩི་རྣམ་པ་ལྔས་དབང་ལྡན་གྱི་མཚམས་ནས་བརྩམས་ཏེ་ལེགས་པར་བྱུག་ཅིང་། ཨོཾ་མེ་དི་ནཱི་བཛྲཱི་བྷ་བ་བནྡྷ་ཧཱུྃ་ཧཱུྃ་ཧཱུྃ་ཕཊ་ཅེས་བརྗོད་པས་རྡོ་རྗེའི་ས་གཞིར་བསམ་པར་བྱའོ། །དེ་ནས་ཨོཾ་རཀྵ་རཀྵ་ཧཱུྃ་ཧཱུྃ་ཧཱུྃ་ཕཊ་ཅེས་བརྗོད་པས་སྲུང་བའི་འཁོར་ལོ་གུར་དང་བླ་རེ་དང་བཅས་པ་བསམ་པར་བྱའོ། ། དེར་གཞལ་མེད་ཁང་སྐད་ཅིག་གིས་དམིགས་ལ། དབུས་སུ། ཨོཾ་ཤྲཱི་ཧེ་བཛྲ་ན་མཿཞེས་བརྗོད་པས་བཅོམ་ལྡན་འདས་སྐད་ཅིག་གིས་དམིགས་ཏེ། དེའི་དབུ་ལ་མེ་ཏོག་དབུལ་ལོ། །ཨོཾ་ནྃ་ནཻ་རཱདྨ་ན་མཿཞེས་བརྗོད་པས་བཅོམ་ལྡན་འདས་མ་ལའོ༑༑དེ་བཞིན་དུ་ཤར་དུ་ཨོཾ་གྃ་གཽ་རཱི་ན་མཿལྷོ་ཕྱོགས་སུ་ཨོཾ་ཙྃ་ཙཽ་རཱི་ན་མཿནུབ་ཕྱོགས་སུ་ཨོཾ་བྃ་བེ་ཏཱ་ལཱི་ན་མཿཞེས་པས་སོ། །བྱང་ཕྱོགས་སུ་ནི་ཨོཾ་གྷྃ་གྷསྨ་རཱི་ན་མཿདབང་ལྡན་དུ། ཨོཾ་པྃ་པུཀྐ་སཱི་ན་མཿཞེས་བྱ་བས་སོ། །མེར་ནི་ཨོཾ་ཤཾ་ཤ་བ་རཱི་ན་མཿཞེས་བྱ་བས་སོ། །སྲིན་པོར་ནི་ཨོཾ་ལྃ་ཙཎྜཱ་ལཱི་ན་མཿཞེས་བྱ་བས་སོ། །རླུང་དུ་ནི་ཨོཾ་ཌྃ་ཌོམྦི་ནཱི་ན་མཿཞེས་བྱ་བས་ཌོ མྦིི་ནཱི་བསམས་ཏེ། དེའི་དབུ་ལ་མེ་ཏོག་དོར་བར་བྱའོ། །དེའི་ཤར་གྱི་དུར་ཁྲོད་དུ་བླ་མ་མི་བསྐྱོད་པའི་རྣམ་པ་ལྟ་བུ་བསམ་པའམ། ཡང་ན་དཀྱིལ་འཁོར་གྱི་འཁོར་ལོ་དང་ཐ་མི་དད་པར་བསམ་པར་བྱའོ། །དེ་ནས་དེའི་སྤྱན་སྔར་ཆོ་ག་ལས་འབྱུང་བ་བཞིན་དཀྱིལ་འཁོར་གྱི་ཆོ་ག་དང་། མཆོད་ཡོན་དང་། རྐང་བཀྲུ་དང་། ཞལ་བསིལ་དང་། མེ་ཏོག་དང་། སྤོས་དང་། མར་མེ་དང་། དྲི་ཆུ་དང་། ལྷ་བཤོས་དང་། རོལ་མོ་དང་། ནང་གི་མཆོད་པ་དང་། འཇིག་རྟེན་ལས་འདས་པ་དང་། འཇིག་རྟེན་པའི་གཏོར་མའང་ཇི་ལྟ་བ་བཞིན་དུ་བཤམ་པར་བྱའོ། །དེ་ལ་མཆོད་ཡོན་ནི། འོ་འབྲས་མེ་ཏོག་ཙནྡན་ཏིལ། །དུང་གི་ཁ་ཡིས་དྲི་ཡི་ཆུ། །ཞབས་རྩ་དག་ལ་དབུལ་བར་བྱ།། ཞལ་བསིལ་འོ་མ་མར་དག་སྟེ། །ཞེས་པའོ། །ཡང་ན་མཆོད་ཡོན་ནི། ཆུ་གཙང་མེ་ཏོག་དཀར་པོ་རྣམས། །ཇི་ལྟར་རྙེད་སྣོད་ནང་བཞག་སྟེ། །ཞེས་བྱ་བའམ། དེའང་མེད་ན། ཆུ་གཙང་འབའ་ཞིག་ཉིད་ཀྱིས་ནི། །འཐོར་འཐུང་དུ་ནི་བསྟན་པ་ཡིན༑༑ཞེས་པས་བྱའོ། །དེ་ནས་རང་ལྷའི་ང་རྒྱལ་དང་ལྡན་པས་རྟེན་དང་མཆོད་པའི་དྲུང་དུ་སོང་སྟེ། ལག་གཡས་རྡོ་རྗེར་ཉི་མ་ཧཱུྃ། །གཡོན་པ་པདྨར་ཟླ་བ་ཨཱཿལྕེ་ཧཱུྃ་རྡོ་རྗེར་བྱིན་བརླབས་ཏེ། །རྣམ་ལྔར་བསྐོར་བས་བླང་བར་བྱ། །ཨོཾ་མ་ཧཱ་བཛྲ་ཧཱུྃ་ཞེས་བརྗོད་དེ། ལག་པ་གཡས་པས་རྡོ་རྗེ་བླང་ངོ་། །ཨོཾ་བཛྲ་གྷཎྜེ་ཨཿཞེས་བརྗོད་པས་གཡོན་པས་དྲིལ་བུ་དཀུ་གཡོན་པར་བཟུང་སྟེ། ཧཱུྃ་ཞེས་བརྗོད་དེ། རྡོ་རྗེ་ལན་གསུམ་དུ་བསྟོད་དོ། །རྡོ་རྗེ་སྙིང་གར་བཟུང་སྟེ་དྲིལ་བུ་ཕྱོགས་མཚམས་བརྒྱད་དུ་དཀྲོལ་ཞིང་། ཨོཾ་བཛྲ་གྷཎྜེ་ར་ཎི་ཏ་པྲ་ར་ཎི་ཏ་སཾ་པྲ་ར་ཎི་ཏ། སརྦ་བུདྡྷ་ཀྵེ་ཏྲ་པྲ་ཙ་ལི་ཏེ། པྲ་ཛྙཱ་པཱ་ར་མི་ཏ་ནཱ་ད་སཾ་བྷ་བེཏ། བཛྲ་དྷརྨ་ཧྲྀད་ཡ་སནྟོ་ཥ་ནི་ཧཱུྃ་ཧཱུྃ་ཧཱུྃ། ཨོཾ་ཨེ་ཧྱེ་ཧི་བྷ་ག་ཝཱན་མ་ཧཱ་ཀཱ་རུ་ཎི་ཀ་བཛྲ་ས་པ་རི་ཝཱ་ར་ཛཧཱུྃཿ་བྃ་ཧོཿཞེས་བརྗོད་ཅིང་། སྙིང་གའི་ས་བོན་གྱི་འོད་ཀྱིས་བླ་མ་དང་སངས་རྒྱས་དང་བྱང་ཆུབ་སེམས་དཔའ་ཐམས་ཅད་སྤྱན་དྲངས་ཏེ། དཀྱིལ་འཁོར་གྱི་མདུན་གྱི་ནམ་མཁར་བཞུགས་པར་བསམ་པར་བྱའོ། །དེ་ནས་ཕྱག་འཚལ་བ་ནི། ཐོག་མར་བླ་མ་ལ་བཙལ་ཏེ། ཡན་ལག་ཐམས་ཅད་ས་ལ་གཏུགས་ཤིང་དང་བ་དང་བླ་མའི་ཞབས་ལ་གཏུགས་པར་བསམ་ཞིང་། གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་ལ་འཆར་བ་གང་། །བླ་མ་རིན་ཆེན་ལྟ་བུ་ཡི། །རྡོ་རྗེ་ཅན་ཞབས་པདྨར་འདུད། ། ཅེས་བྱ་བ་དང་། འཁོར་བའི་འདམ་སོགས་ནང་གནས་པ། །ཐུགས་རྗེའི་ཕྱག་གིས་དྲང་མཛད་ནས། །ཡེ་ཤེས་བདུད་རྩིས་ཚིམ་མཛད་པ།།བླ་མའི་ཞབས་ཀྱི་པདྨར་འདུད། །སངས་རྒྱས་ཀུན་གྱི་རང་བཞིན་སྐུ། །སློབ་དཔོན་རྣམས་ལ་སྐྱབས་སུ་མཆི། །ཞེས་བྱ་བ་དང་། གཞན་ཡང་འོག་ནས་འབྱུང་བའི་སྟོང་པའི་སྙིང་པོར་ཕྱག་འཚལ་ལོ། །ཞེས་བྱ་བ་ལ་སོགས་པས་བསྔགས་པ་བརྗོད་ཅིང་ཕྱག་འཚལ་ལོ། །དེ་ནས་ལྷག་པའི་ལྷ་ལ་དང་བ་དང་བཅས་པས་ཕྱག་བཙལ་ཞིང་༑ དང་པོར་མེ་ཏོག་ཕོག་པ་ཡི། །དཀྱིལ་འཁོར་ལྷ་ཚོགས་རྣམས་ལ་འདུད།། ཅེས་བྱ་བ་དང་། གཞན་ཡང་རྣལ་འབྱོར་གྱི་བདག་པོ་སེམས་ཅན་ཐམས་ཅད་གྲོལ་བར་མཛད་ལ་བསྟོད་ཅིང་ཕྱག་འཚལ་ལོ། །སེམས་ཅན་བདག་ཉིད་ལས་སྐྱེས་གཅིག་པའི་རང་བཞིན་ལ་བསྟོད་ཅིང་ཕྱག་འཚལ་ལོ། །འཁོར་བའི་རྒྱ་མཚོའི་གཏི་མུག་གཅོད་པར་མཛད་ལ་བསྟོད་ཅིང་ཕྱག་འཚལ་ལོ། །དེ་ཁོ་ན་ཐམས་ཅད་ཀྱི་ཡེ་ཤེས་གཅིག་ཏུ་སྟོན་པར་མཛད་པ་ལ་བསྟོད་ཅིང་ཕྱག་འཚལ་ལོ༑༑ཞེས་བྱ་བ་དང་། འོག་ནས་འབྱུང་བ་མི་བསྐྱོད་རྡོ་རྗེ་ཡེ་ཤེས་ཞེས་བྱ་བ་ལ་སོགས་པ་དང་། གཞན་ཡང་དེ་བཞིན་གཤེགས་པ་དང་བྱང་ཆུབ་སེམས་དཔའ་ལ་སོགས་པ་རྣམས་ཀྱི་བསྔགས་པ་བརྗོད་པར་གང་འདོད་པ་རྣམས་བརྗོད་ཅིང་ཕྱག་བྱའོ༑༑དེ་ནས་མཆོད་པ་བྱ་བ་ནི། དང་པོ་ནི་མཆོད་ཡོན་ལ་སོགས་པ་རྣམས་དྲིའི་ཆུའམ་ཆང་བདུད་རྩི་དང་སྦྱར་བས་གཏོར་ཞིང་། ཨོཾ་བཛྲ་ཨ་མྲྀཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ། ཅེས་བརྗོད་དེ་བགེགས་བསལ་ལ། ཨོཾ་སྭ་བྷཱ་ཝ་ཤུདྡྷཿསརྦ་དྷརྨཱཿསྭ་བྷཱ་ཝ་ཤུདྡྷ྅ོ་ཧཾ། ཞེས་བརྗོད་པས་སྟོང་པར་བསམས་ལ། ཐམས་ཅད་ཧཱུྃ་ལས་དྭངས་ཤིང་ཐོགས་པ་མེད་པ་བདུད་རྩི་ལྔས་ཁྱབ་པར་བྱས་པར་བསམས་ཏེ། མཆོད་ཡོན་ལ། ཨོཾ་དེ་ཝཱ་པི་ཙུ་བཛྲ་ཧཱུྃ་ཧཱུྃ་ཧཱུྃ་ཕཊ་སྭཱ་ཧཱ། ཞེས་ལན་བདུན་གྱི་བྱིན་གྱིས་བརླབས་ལ་བྱའོ། །ལྷག་མ་རྣམས་ལའང་རང་རང་གི་སྔགས་ཀྱི་བྱིན་གྱིས་བརླབ་པར་བྱའོ། །དེ་ནས་དབུལ་བ་ནི་ལྷ་དང་བླ་མ་ཐ་མི་དད་དུ་སྤྱན་དྲངས་པའི་ལུགས་ལྟར་ན་དུས་གཅིག་ཏུ་ལྷ་ལ་ཕུལ་བ་ལྟར་ཕུལ་བས་ཆོག།སོ་སོར་སྤྱན་དྲངས་ན་ཐོག་མར་བླ་མ་ལ་དབུལ་ཏེ། ཐལ་མོ་སྦྱར་ལ་མཛུབ་མོ་གཉིས་ཀྱིས་གུང་མོ་གཉིས་བཀབ་སྟེ།དྲི་མེད་ཡིད་དུ་འོང་བ་ཡི།།ལྷ་རྫས་དམ་པའི་མཆོད་ཡོན་འདི༑༑བླ་མ་རྗེ་བཙུན་ཁྱེད་ལ་དབུལ། །བཞེས་ནས་བདག་ལ་དགྱེས་པར་མཛོད༑༑ཨོཾ་ཧཱུྃ་གུ་རུ་ཏེ་ཛཧཱུྃཿ་བྃ་ཧོཿཁྃ་རྃ། ཞེས་བརྗོད་པས་མཆོད་ཡོན་དབུལ་ལོ༑༑ཕྱག་རྒྱ་སྔ་མ་དེ་ཉིད་ཀྱིས་ཆུ་གསུམ་དབུལ་ཞིང་། ལྷག་མ་རྣམས་ཀྱི་ཕྱག་རྒྱ་ནི།མེ་ཏོག་བསྐུལ་བ་སྙིམ་པའི་སྦྱོར་བ་དང་། །སྤོས་ལ་སྤོས་ཁང་སྦྱོར་བ་དང་།། སྡོང་པོས་མར་མེའི་མཆོད་པ་དང་། །བྱུག་པའི་ཚུལ་གྱིས་བྱུག་པ་དང་། །ཞེས་པའོ༑༑རོལ་མོ་ནི་དངོས་སུ་དཀྲོལ་བའམ། ལག་པ་མིག་དང་དེ་བཞིན་རྐང་། ། རྐང་པའི་ཟུར་གྱིས་གཡས་ཕྱོགས་སུ། །བསྐོར་ཏེ་ཕེག་རྡོབ་སྦྱོར་བ་ཡིས། །དེ་བཞིན་དུ་ཡང་གཡོན་དུ་བསྐོར། །ཚིག་རྣམས་ནི་སྔ་མ་ལ་མིང་གི་གནས་སུ་རང་རང་གི་མིང་གཞུག་པའོ། །དེ་ནས་ལྷག་པའི་ལྷ་ལ་དབུལ་བ་ནི་ལྷག་མ་ལ་ཇི་ལྟར་འབྱོར་པའི་མཆོད་པ་རྣམས་ཚུལ་བཞིན་དབུལ་བར་བྱའོ། །དེ་ནས་ལྷག་པའི་ལྷ་ལ་དབུལ་བ་ནི། ཕྱག་རྒྱ་སྔ་མ་ལྟར་བྱ་ཞིང་། ངག་ཏུ། དྲི་མེད་ཡིད་དུ་འོང་བ་ཡི།། ལྷ་རྫས་དམ་པའི་མཆོད་ཡོན་འདི། །བཅོམ་ལྡན་འཁོར་དང་བཅས་ལ་འབུལ། ། བཞེས་ནས་བདག་ལ་དགྱེས་པར་མཛོད། །ཨོཾ་བྷ་ག་ཝཱན་མ་ཧཱ་ཀཱ་རུ་ཎི་ཀ་ཧེ་བཛྲ་ས་པ་རི་ཝཱ་ར་བཛྲ་སངྐཱ་ར་པྲ་བ་ར་པྲ་ཏཱིཙྪ་ཛཧཱུྃཿ་བྃ་ཧོཿཁཾ་རྃ་སྭཱ་ཧཱ། ཞེས་མཆོད་ཡོན་ཕྱག་ཏུ་དབུལ་ལོ། །ཨོཾ་ཞེས་པ་ནས་ས་པ་རི་ཝཱ་ར་ཞེས་བྱ་བའི་བར་གྱི་སྔགས་ཐམས་ཅད་ལ་འགྲེའོ། །དེའི་རྗེས་ལ་སརྦ་པཱ་པཾ་ད་ཧ་ན་(《ལུ》+བཛྲ་ཡ་སརྦ་ས་ཏྭ་སྱེ་སརྦ་པ་པཾ་ཧ་ན་ཡ་)སྭཱ་ཧཱ། ཨོཾ་ནི་རི་(《ལུ》+ཏི་)ཧཱུྃ་ཁྃ་ཞེས་ཞབས་བསིལ་ཞབས་ལའོ༑༑ཨོཾ་བཛྲ་ནི་ཝི་ཏི་ཧཱུྃ་ཞེས་ཞལ་བསིལ་ཞལ་དུའོ། །དེ་ནས་མེ་ཏོག་གི་བྱེ་བྲག་ཐམས་ཅད་ལ། མེ་ཏོག་འདི་དག་བཟང་ཞིང་དག ེ།དག་པའི་སྐྱེ་གནས་ལས་དག་པ། །བདག་གིས་དད་པས་འབུལ་ལགས་ཀྱིས། །བཞེས་ནས་བདག་ལ་དགྱེས་པར་མཛོད། །ཅེས་པའི་རྗེས་ལ། སྔགས་སྔ་མ་བཞིན་གྱི་རྗེས་ལ། ཨོཾ་བཛྲ་པུཥྤེ་ཨཱཧཱུྃཿ་ཞེས་བརྗོད་དེ་ཕྱག་རྒྱ་མེ་ཏོག་སྙིམ་པའི་སྦྱོར་བས་དབུལ་བར་བྱའོ༑༑ཚིག་འོག་མ་གཉིས་དང་སྔགས་ནི་ཐམས་ཅད་ལ་མཐུན་པར་སྦྱར་རོ། ། ཚལ་དག་རོ་ནི་ཕན་པ་དང་། །གང་ཞིག་དྲི་དང་བདུག་སྤོས་མཆོག།འོག་མ་གཉིས་ཀྱི་རྗེས་ལ། ཨོཾ་བཛྲ་དྷཱུཔྤེ་ཨཱཧཱུྃཿ། ཞེས་བརྗོད་དེ། སྤོས་ལ་སྤོས་ཁང་གི་སྦྱོར་བས་ཤངས་ལའོ། །སྲིན་པོ་འཇོམས་ཤིང་དག་བྱེད་ལ། །དགེ་ཞིང་མུན་པ་རྣམ་སེལ་བ། །ཨོཾ་བཛྲ་ཨཱ་ལོ་ཀེ་ཨཱཧཱུྃཿ། སྡོང་པོས་མར་མེའི་མཆོད་པ་སྤྱན་ལའོ།། འདི་ནི་དྲི་བཟང་དགེ་བ་སྟེ། །དག་པའི་སྐྱེ་གནས་ལས་དག་པ། །འོག་མ་ལ། ཨོཾ་བཛྲ་གནྡྷེ་ཨཱཧཱུྃཿ། བྱུག་པའི་ཚུལ་གྱིས་དྲི་ཐུགས་ཀར་རོ། །སྨན་རྣམས་བཅུད་གཙང་ཡི་གར་འོང་། །སྔགས་ཀྱི་ཞལ་ཟས་བཤོས་འདི་དག།འོག་མའི་རྗེས་སུ། ཨོཾ་བཛྲ་ནཻ་ཝིདྱེ་ཨཱཧཱུྃཿ། སྟོབས་པ་ལྟ་བུའི་ཚུལ་གྱིས་རོ་མཆོག་རྣམས་ཞལ་དུའོ། ། དྲི་མེད་ཡིད་དུ་འོང་བ་ཡི། །ལྷ་རྫས་དམ་པའི་རོལ་མོ་འདི། །འོག་མ་གཉིས་ཀྱི་རྗེས་ལ་སྔར་གྱི་སྔགས་རིང་པོ་བཏགས་ཏེ་རོལ་མོ་རྣམས་དབུལ་ལོ། །གཞན་ཡང་སྤྲོས་པ་ལ་དགའ་ན་འདོད་ཡོན་ལྔ་ལ་སོགས་པའི་མཆོད་པའི་བྱེ་བྲག་གང་འབུལ་བ་རྣམས་ཀྱང་། ཇི་ལྟར་གསུངས་པའི་སྔགས་དང་། ཕྱག་རྒྱ་དང་། ཏིང་ངེ་འཛིན་དང་བཅས་པས་མཆོད་པར་བྱའོ། །དེ་ནས་བདུད་རྩི་མྱང་བའི་ཆོ་ག་བཞིན་བྱིན་གྱིས་བརླབས་ཏེ་ལག་པ་གཡོན་པའི་མཐེ་བོང་དང་སྲིན་ལག་གིས་བླངས་ཏེ། ཐོག་མར་བླ་མ་ཉིད་ལ་འབུལ། རྩ་བའི་སྔགས་དང་། སྙིང་པོ་དང་། ཕྲེང་སྔགས་དང་༑ སོ་སོའི་ས་བོན་ལ་ཨོཾ་ཨཱཿསྔོན་དུ་འགྲོ་བ་དང་། །ཧཱུྃ་ཕཊ་མཐའ་རུ་སྦྱར་བ་ཡིས༑༑ལྷག་པའི་ལྷ་ལ་དབུལ་བྱ་ཞིང་། །ཡི་གེ་གསུམ་གྱིས་དུར་ཁྲོད་ལའོ། ། དེའི་མཐར། ཨོཾ་སརྦ་ཏ་ཐཱ་ག་ཏ་ཨ་མྲྀ་ཏ་བཛྲ་སྭ་བྷཱ་ཝ་ཨཱདྨ་ཀ྅ོ་ཧཾ། ཞེས་བརྗོད་དེ༑ ལྷ་རྣམས་ལ་བདུད་རྩིས་མཉེས་པར་བྱས་ལ་ཡི་གེ་གསུམ་གྱིས་རང་གི་ལྕེ་ལ་མྱང་བར་བྱའོ། །དེ་ནས་ཡང་སྙིང་གའི་ས་བོན་ལས་ལྷ་མོ་བརྒྱད་སྤྲོས་ཏེ་བླ་མ་དང་ལྷ་ལ་མ